Atti reċenti kontra l-uniku korp elett demokratikament fil-Venezwela, l-Assemblea Nazzjonali, u ħafna mill-Membri tagħha, inkluż il-President tal-Assemblea Nazzjonali, komplew jeskalaw il-kriżi fil-Venezwela. It-tentattivi tal-5 ta' Jannar biex jiġi mblukkat b'mod furzat proċess elettorali leġittimu għall-Bord tad-Diretturi tal-Assemblea Nazzjonali u l-użu tal-forza kontra l-President tagħha u diversi leġislaturi biex ma jitħallewx jaċċessaw l-Assemblea Nazzjonali huma kompletament inaċċettabbli. L-Unjoni Ewropea tqis li s-sessjoni tal-votazzjoni li wasslet għall-"elezzjoni" ta' Luis Parra mhijiex leġittima peress li la rrispettat il-proċeduri legali, u lanqas il-prinċipji kostituzzjonali demokratiċi. L-UE tesprimi l-appoġġ sħiħ tagħha lil Juan Guaidó bħala l-President tal-Assemblea Nazzjonali u tiċħad bil-qawwa l-ksur tal-funzjonament demokratiku, kostituzzjonali u trasparenti tal-Assemblea Nazzjonali, kif ukoll l-intimidazzjonijiet, il-vjolenza u d-deċiżjonijiet arbitrarji kontinwi kontra l-membri tagħha. Il-membri tal-Assemblea Nazzjonali jeħtieġ li jkunu jistgħu jeżerċitaw il-mandat parlamentari tagħhom kif mogħti lilhom mill-poplu Venezwelan mingħajr ebda intimidazzjoni jew tpattija. Fid-dawl ta' dawn l-atti u deċiżjonijiet serji li jdgħajfu d-demokrazija, l-istat tad-dritt u d-drittijiet tal-bniedem, l-UE hija lesta li tibda taħdem biex tapplika miżuri mmirati kontra individwi involuti fil-ksur ta' dawn il-prinċipji u drittijiet. Dawn il-miżuri ma għandhom bl-ebda mod jagħmlu ħsara lill-poplu Venezwelan li huwa diġà milqut b'mod drammatiku mill-kriżi. L-UE ser tibqa' tagħti l-assistenza tagħha lill-poplu u qed tikkunsidra li tieħu aktar azzjoni sabiex ittaffi l-kriżi umanitarja fil-Venezwela. Fl-istess ħin, l-UE ser tagħmel kull sforz biex tgħin proċess ġenwin u inklużiv lejn ir-ristabbiliment tad-demokrazija u l-istat tad-dritt, permezz ta' elezzjonijiet Presidenzjali ħielsa u ġusti. L-UE tħeġġeġ lill-membri kollha tal-Assemblea Nazzjonali u lill-atturi politiċi kollha biex jimpenjaw ruħhom b'mod sinifikanti lejn il-kisba ta' riżoluzzjoni paċifika u demokratika għall-kriżi u l-istituzzjonalizzazzjoni mill-ġdid tas-setgħat pubbliċi.